
[bookmark: _Hlk240745304]Резюме: Съвременната среда на сигурност се характеризира с редица предизвикателства. Това предполага ефективен стратегически мениджмънт на организациите от сектора за сигурност и отбрана. Ключова роля за справяне с предизвикателствата ще имат стратегическото мислене, стратегическото ръководство и стратегическото лидерство. Настоящият доклад има за цел да очертае основни предизвикателства пред стратегическия мениджмънт на организациите от сектора за сигурност и отбрана. 

Въведение
В научната разработка, въпросите за сигурността и отбраната, средата на сигурност, стратегическият мениджмънт и предизвикателствата пред него, се изследват като се акцентира на европейския им контекст. На базата на представените общи положения и теоретични аспекти на стратегическия мениджмънт, се разглеждат особеностите на стратегическия мениджмънт в сигурността и отбраната. Представят се основни предизвикателства пред стратегическия мениджмънт на организациите от сектора за сигурност и отбрана. Анализира се ключовата роля на стратегическото мислене, стратегическото ръководство и стратегическото лидерство за преодоляване на тези предизвикателства. Изследването се основава на разбирането, че адекватният отговор на съвременните предизвикателства пред организациите от сектора за сигурност и отбрана предполага промяна в управленския подход. В този контекст се защитава тезата, че стратегическото мислене, стратегическото ръководство и стратегическото лидерство функционират в синергия и са ключови фактори за осигуряване на устойчивост и ефективност на организациите с дългосрочен ефект.

Стратегически мениджмънт в сектора за сигурност и отбрана
Новите реалности през XXI век предопределят развитието на стратегическия мениджмънт, в т.ч. и този в сектора за сигурност и отбрана. 
[bookmark: _Hlk240814198]Стратегическият мениджмънт е най-високото ниво на управленска дейност, осигуряващ следването на общия курс на организацията и управлението на процеса на реализиране на желаната стратегическа промяна в организацията. Стратегическият мениджмънт включва вземането на стратегически решения и извършването на стратегически действия за постигане на перспективните цели на организацията [1]. Стратегическото управление се определя като „процесуалното приложение на стратегическото мислене и стратегическото планиране в ежедневен план” [2].
Стратегическият мениджмънт в сектора за сигурност и отбрана се подчинява на общите принципи и критерии за управление, но има и специфични характеристики. Посочват се следните характерни черти на системата за управление в сектора за сигурност и отбрана: секторът е „мисионно ориентирана организация”; има „силов характер”; налице е „скритост и защита на информацията”; „защитната и отбранителната организация на страната е неделима част от обществената система”, както и е „част от националното стопанство” [3].  „Основна цел на стратегическия мениджмънт на сигурността е изграждането и поддържането на защитни способности, които да контролират заплахите и рисковете за обществото в приемливи граници” [4].  
Стратегическият мениджмънт на сигурността има ключово значение за формиране и изпълнение на ефективна политика за национална сигурност [5].
Актуализираната стратегия за национална сигурност на Република България очертава редица рискове и заплахи във външната и вътрешната среда на сигурност [6], но не отчита до голяма степен съвременните рискове и заплахи за националната сигурност, предизвикани от настъпилите промени в средата на глобалната, регионалната и националната сигурност – войната в Украйна, развитието на новите технологии и все по-голямото използване на изкуствен интелект за създаване на атаки, и др. Тези обстоятелства налагат необходимостта от актуализация на стратегията или изготвяне на нов стратегически документ. 
Ефективността на съвременния стратегически мениджмънт в сектора за сигурност и отбрана зависи не само от качеството на нормативните актове и стратегическите документи, но и от способността на органите и институциите да интегрират информация, да координират действия си и да се адаптират към непрекъснатите промени в средата на сигурност [7].
Съвременни предизвикателства, ключови фактори и насоки за повишаване ефективността на стратегическия мениджмънт в сектора за сигурност и отбрана
В настоящия етап на развитие на обществото средата на сигурност се характеризира с динамика, сложност, непредсказуемост и нарастваща взаимозависимост между отделните държави. Всички тези фактори и обстоятелства  поставят организациите от сектора за сигурност и отбрана пред сериозни предизвикателства, изискващи съществени промени в традиционните управленски концепции и парадигми. Класическите методи и модели за стратегическо управление и стратегическо планиране се оказват недостатъчно ефективни. 
Въпросът за съвременните предизвикателства пред стратегическия мениджмънт на организациите от сектора за сигурност и отбрана е доста обширен, като предмет на настоящето изследване са следните основни предизвикателства: хибридни заплахи, дезинформация, киберзаплахи, приложение на изкуствен интелект, недостиг на човешки ресурси с необходимата квалификация. 
Конвенционалните военни рискове и заплахи вече не са единствените, които доминират в съвременната среда на сигурност. Наблюдава се тенденция към увеличаване на хибридните заплахи и дезинформацията, което се превръща в сериозно предизвикателство пред стратегическия мениджмънт на организациите от сектора за сигурност и отбрана. Дезинформацията е един от водещите механизми в хибридните конфликти и може да има негативни последствия за националната сигурност  [8].  По този начин процесът на вземане на стратегически решения ще се усложни, като ще се функционира в условията на непрекъсната динамика и нарастване на недоверието към държавните институции.
[bookmark: _Hlk240743418][bookmark: _Hlk240730500]Киберпространството се превърна в основна арена на противопоставяне в резултат на засилените процеси на дигитализация на всички сфери на обществото. Стратегическият мениджмънт на технологичните рискове изисква използване на нови архитектури за сигурност и интегриране на принципи от типа „нулево доверие“ в дейността на организациите [9].  Изкуственият интелект навлиза във всички области на обществения живот, като прилагането му в сигурността и отбраната поставя стратегическият мениджмънт на организациите от сектора пред сериозни предизвикателства. Бабанов, В., в свой монографичен труд детайлно изследва въпросът за въздействието на генеративния изкуствен интелект върху концепцията за киберсигурност [10]. Въпросите свързани с възможностите за приложение на изкуствения интелект като фактор за постигане на управленска ефективност в съвременните организации стават все по-актуални [11]. 
Агенцията на Европейския съюз за киберсигурност (ENISA) в доклада си „ENISA Threat Landscape 2025“ очертава основните тенденции в киберзаплахите, като една от тях е използването на изкуствен интелект за осъществяване на злонамерени действия [12].
Недостигът на човешки ресурси с необходимата квалификация също е важно предизвикателство пред стратегическия мениджмънт на организациите от сектора за сигурност и отбрана. Необходими са специалисти в такива направления, като: експерти по киберсигурност, експерти по изкуствен интелект, инженери и др. 
Ключова роля за справяне с предизвикателствата пред стратегическия мениджмънт на организациите от сектора за сигурност и отбрана ще имат стратегическото мислене, стратегическото ръководство и стратегическото лидерство. 
Стратегическото мислене е ориентирано към реализирането на дългосрочни постижения, противоположно е на традиционното мислене и е необходимо на всички етапи на стратегическо ръководене на организацията. Налице са редица принципи на стратегическото мислене, известни още като средства за преодоляване на „бариерите за успеха” и формиране на визия за бъдещето, и са свързани със: „отстраняване на несъответствието между думи и дела; „отчитане на динамиката на средата, прилагайки сценарийно планиране на бъдещето”; „поемане на добре пресметнат и контролиран риск”; и др. [13]. Стратегическото мислене в сектора за сигурност и отбрана в контекста на съвременните предизвикателства ще трябва да предложи нов подход за управление.
Стратегическото ръководство е насочено към заемане на стратегически позиции от организацията при променящата се външна среда. То цели усъвършенстване на организационния потенциал на организацията за постигане на желаните резултати чрез използване на източниците и механизмите на властта [14]. Стратегическото ръководство в сектора за сигурност и отбрана в контекста на съвременните предизвикателства ще трябва да въведе нови, по-ефективни управленски инструменти, както и да ускори синхронизирането на националните стратегически документи с междусъюзническите документи за колективна сигурност и отбрана [15, 16].
Стратегическото лидерство е свързващ компонент между стратегическото мислене и стратегическото ръководство. Лидерството в сектора за сигурност и отбрана е по-трудно, в сравнение с гражданските сектори [17]. Наличието на лидери, способни да вземат ефективни стратегически решения, е едно от най-големите предизвикателства, не само пред организациите от сектора за сигурност и отбрана. 
Съвременният стратегически мениджмънт в сектора за сигурност и отбрана в контекста на изследваните предизвикателства ще се фокусира върху следните основни направления: прогнозиране и сценарийно планиране, бързо адаптиране към промените, киберпространство и изкуствен интелект, координация и интеграция.

Заключение 
Преодоляването на предизвикателствата пред стратегическия мениджмънт на организациите от сектора за сигурност и отбрана представлява непрекъснат процес, при който стратегическото мислене, стратегическото ръководство и стратегическото лидерство функционират синергично. 
Въпросите свързани с предизвикателствата пред стратегическия мениджмънт на организациите от сектора за сигурност и отбрана ще продължават да бъдат актуални, поради което ще бъдат и предмет на бъдещи изследвания на автора.

